
შარლ პერო




                          წ ი თ ე ლ ქ უ დ ა

ინსცენირების ავტორები – შალვა გაწერელია და 
                                                  ოთარ ბაღათურია











                                                    I - მოქმედება
(თენდება. ისმის ჩიტების ჭიკჭიკი. ვხედავთ ორ ჩიტს, რომელთაც ჯერ არ გაუღვიძიათ. აი ერთმა გაიზმორა, დაინახა, რომ მეზობელ ჩიტს ძინავს და თვითონაც გააგრძელა ძილი, ახლა მეორემ გაიღვიძა მანაც გაიხედა მეზობლისკენ და კვლავ გააგრძელა ძილი. იხსნება ფარდა, ტყეში ვართ. უკან მოჩანს წითელქუდას სახლი. სახლის წინ ბაჭიას ძინავს. წითელქუდას გაღვიძებას ელოდება. მგელი და მელია მოიპარებიან. ზვერავენ იქაურობას, იმალებიან. ბაჭიას გაეღვიძა წამოხტა აქეთ იქით იხედება და კვლავ იძინებს. ატირდა I ჩიტის ბარტყი)
I ჩიტი – არა, ჩემო სიხარულო არ იტირო ჩემო ლამაზო გოგო. დედიკო შენთანაა, ჩემო ლამაზო, შეგეშინდა? (ბარტყი დაწყნარდა. ახლა მეორე ჩიტის ბარტყი ატირდა).
I I ჩიტი – არა, ჩემო ბიჭო, არ იტირო. დედიკო შენთანაა, ჩემი ვაჟკაცი, ჩემი ყოჩაღი ბიჭი, დედის სიყვარული... (ბარტყი დაწყნარდა)
I  ჩიტი – დილა მშვიდობისა მეზობელო!...
I I ჩიტი – დილა მშვიდობისა!
I ჩიტი – რა ლამაზი დილა გათენდა!
I I ჩიტი – მართლაც ძალიან ლამაზი დილაა.
I ჩიტი – როგორ გეძინა?
I I ჩიტი – რა დამაძინებს ამის შემხედვარეს...
I ჩიტი – ავადაა?
I I ჩიტი – არა, ალბათ ცუდ სიზმარს ხედავდა, შენ როგორ გეძინა?
I ჩიტი – კარგად, კარგად. შეხედე ბაჭია როგორ ნერვიულობს...
I I ჩიტი – ბაჭია! წითელქუდამ გაიღვიძა?
ბაჭია – არა, ჯერ არ გაუღვიძია, მაგრამ მალე გაიღვიძებს.
I ჩიტი – გაიღვიძებს და გამოვა.
ბაჭია – ჰო გაიღვიძებს და გამოვა.
I I ჩიტი – ნუ ნერვიულობ, გაიღვიძებს და გამოვა.
ბაჭია – არ ვნერვიულობ... გაიღვიძებს და გამოვა. ისე ვნერვიულობ ისე, რომ კუდი მიცახცახებს
I – I I ჩიტები – რატომ ბაჭია? რატომ ნერვიულობ?
ბაჭია – გითხრათ?
I – I I ჩიტები – აბა რაა?!...
ბაჭია – ტყეში ისევ გამოჩნდა მგელი!... წყაროსთან ჩავედი და დავინახე მელას ელაპარაკებოდა...
I I ჩიტი – და შენ ყურს უგდებდი?
I ჩიტი – ყურს უგდებდი?
ბაჭია – არა, ჰო, საერთოდ არ მიყვარს სხვისი საუბრის ყურის დაგდება, მაგრამ ძალიან დამაინტერესა და...
I – I I ჩიტები – რაო, რას ამბობდა?
ბაჭია – მეო, წითელქუდა უნდა შევჭამოო, მელა ეკითხება რატომ ძალიან გემრიელიაო? – არ ვიციო, მეც ეგ მაინტერესებსო, მეც მაჭმევო? – აბა რაო! დღეს წითელქუდას არ მივატოვებ.
I – I I ჩიტები – ჩვენც შენთან ვიქნებით.
ბაჭია – ასე მგონია მგელი და მელა სადღაც აქვე არიან (ამ დროს მგელი და მელა ეპარებიან ბაჭიას)
I – I I ჩიტები – მგელი!... მელა!... მგელი!... მელა!.. (ბაჭია შენიშნავს მგელს და მელას ყვირის, მგელი აჩუმებს, ჩიტები ეხმარებიან ბაჭიას, შეშინებული მგელი და მელა იმალებიან, შემორბის მონადირე)
მონადირე – რა მოხდა?!... შეგაშინათ ვინმემ? ვინ შეგაშინათ?... (ჩიტები და ბაჭია ანიშნებენ) მგელი და მელა? (ჩიტები და ბაჭია თავს უქნევენ) აბა გამოდით ახლავე! (ჩიტები და ბაჭია ანიშნებენ) აბა გამოდით ახლავე! (ჩიტები და ბაჭია ჩამოაცილებენ „ტყეს“ და გამოჩნდებიან „მუსიკოსები“ მგელი უკრავს კონტრაბასზე, მელა როიალზე, მგელი მღერის, მონადირე ეჭვით უყურებს, მუსიკა შეწყდა.)
მგელი და მელა – დააა!... (მონადირემ ჩახმახს გამოჰკრა, ჩხაკ... თოფი არ გავარდა)
მონადირე – ვაი!... ერთი წუთით დამელოდეთ!... (მგელი და მელა გარბიან მონადირე გამოუდგება)
(შემორბის წითელქუდა ესალმება მაყურებელს ცეკვავს ჩიტებთან და ბაჭიასთან ერთად)
დედა – წითელქუდა ბებიასთან უნდა გავაგზავნო...
წითელქუდა – რა კარგია!... რა კარგია!...
დედა – აი აქ არის ყველაფერი – ალუბლის ღვეზელი, რძე, ნამცხვარი. იცოდე გზაში უცნობს არ დაელაპარაკო
წითელქუდა – არა დედიკო, არა.
დედა – ხომ არ დაელაპარაკები?
წითელქუდა – არა დედიკო, არა.
დედა – როცა ჭაობს ჩაუვლი ფრთხილად იყავი, ფეხი არ დაგიცდეს და შიგ არ ჩავარდე!
წითელქუდა – არა დედიკო, ნუ გეშინია. (ჩიტები, ბაჭია და წითელქუდა გადიან.)
(გამოდიან მგელი და მელა)
მგელი – რაო, რაო? ბებიასთან მივდივარო?
მელა – ძალიან კარგი! აქ ჩავუსაფრდეთ.
მგელი – მერე? აქ გამოივლის?
მელა – გამოვატარებთ, გზა უნდა ავურიოთ.
(ისმის რომელიღაც ჩიტის კივილი)
მგელი – ეს რა ფრინველია?
მელა – არ ვიცი.
მგელი – საშიშია?
მელა – ალბათ.
(შეშინებული მგელი იმალება, კვლავ ისმის ფრინველის კივილი)
მგელი – ჰო რა გინდა? რა? მოდი აბა მოდი... (ჩიტმა თავზე დაასკლინტა) ეს არსად თქვა!... (იმალება) როდის გამოივლის?
მელა – გამოივლის... რუხო რატომ გინდა წითელქუდას შეჭმა, გემრიელია?
მგელი – ხომ გითხარი, არ ვიცი მეთქი, როცა მის სახელს ვახსენებ ნერწყვი მომდის ხოლმე, და მაინტერესებს მართლა გემრიელია თუ არა...
მელა – მეც გამასინჯებ? ჩვენ ხომ მეგობრები ვართ...
მგელი – არა!... ვერ ვიტან მაგ სიტყვას... მაგიტომ უფრო მინდა წითელქუდას შეჭმა, მთელი ტყე დაამეგობრა ერთმანეთს
მელა – მართალი ხარ.
მგელი – (გაკვირვებული) მე ვარ მართალი?
მელა – ჰო შენ, ჩიტები ბაჭიასთან მეგობრობენ, ბაჭია ციყვებთან, წითელქუდა ყველასთან.
მგელი – ბაჭია ციყვებთან მეგობრობს?
მელა – ჰო...
მგელი – ჰოდა... ჰო ხედავ!... ჰოდა დღეს აი აქ დამთავრდება მაგათი მეგობრობა!...
მელა – იქნებ აი აქ სჯობდეს რუხო?
მგელი – არა! აი აქ!
მელა – იქნებ აქ? ა?...
მგელი – არა მეთქი! ქალო შენ ვინა ხარ?!...
მელა – მე ვარ მელა!...
მგელი – მე კი მგელი!...
მელა – ბოროტი და სისხლის მსმელი!...
მგელი – ჩუუ!...
            (მგელი და მელა ცეკვავენ. ამ დროს შემოდიან ჩიტები, ბაჭია და წითელქუდა, მგელი და მელა იმალებიან, ჩიტები ბაჭია და წითელქუდა მხიარულად თამაშობენ „კლასობანას“ შემოდიან ბავშვებად გადაცმული მგელი და მელა ჩაერთვებიან თამაშში, ფერად ბუშტებს ჩუქნიან წითელქუდას, შემდეგ გაიტყუებენ და უნდა გაიტაცონ, მაგრამ ჩიტები და ბაჭია თავგანწირვით ეცემიან მათ და გამოსტაცებენ წითელქუდას. გაბრაზებული მგელი და მელა ნაჩუქარ ბუშტებს გაუხეთქავენ წითელქუდას და იმალებიან. შემორბის მონადირე)
მონადირე – რა მოხდა? შეგაშინათ ვინმემ? ვინ იყო? მგელი და მელა? სად არიან? (ჩიტები ანიშნებენ) აბა გამოდით ახლავე!... (გამოდიან გადაცმული მგელი და მელა – „ბერი“ და „მონაზონი“ – მიდიან მონადირესთან, მგელი ჩამოართმევს თოფს და უმიზნებს „ჩხაკ“ – არ გავარდა, მელა გამოართმევს „ჩხაკ“ არ გავარდა, ისევ მგელი „ჩხაკ“ არ გავარდა უმიზნებს მელას „ჩხაკ“ არ გავარდა, უმიზნებს თავის ფეხს და გავარდა, მგელი ყვირის და გარბიან, მონადირე, ჩიტები, ბაჭია და წითელქუდა დაედევნენ, იწყება დევნა ამ დევნის დროს მოვხვდებით დაბურულ ტყეში. თანდათან მადევრები კარგავენ ერთმანეთს)
ბაჭია – (შემორბის) წითელქუდააა!... (გარბის)
წითელქუდა – (შემორბის) ბაჭიააა!... (გარბის)
(შემოდიან შეშინებული მგელი და მელა)
მგელი – მგონი გადავრჩით!...
მელა – გადავრჩით... რა უნდა შენგან მონადირეს, რას გადაგეკიდა?
მგელი – არ ვიცი. რა უნდა... არა და ოჯახებით ვმეგობრობდით, მამამისი და მამაჩემი იცნობდნენ ერთმანეთს. ერთად დარბოდნენ ტყეში, მამაჩემი წინ მამამისი უკან. მე მგონი ჩემი შურს... მეჯიბრება! მე მეჯიბრება... ვის ეჯიბრები ბიჭო! 
(შემორბის მონადირე, მგელი და მელა იმალებიან, მონადირე გარბის. ისმის სროლა, მგელი დაეცა)
მელა – რუხო მოკვდი?
მგელი – ჯერ არა (კვლავ სროლებია)
მელა – მგონი ალყაში ვართ.
მგელი – იცი რა მაინტერესებს? ჩვენ ხო აქა ვართ, ის იქ ვის ესვრის? სიგარეტი მომეცი!
მელა – არა მაქვს
მგელი – კარგი ჩემსას მოვწევ.
მელა – ტყეში სიგარეტის მოწევა აგვიკრძალეს
მგელი – ვინ?
მელა – ზემოდან.
მგელი – რატომ?
მელა – მოწევა მავნებელიაო!...
მგელი – მეც მავნებელი ვარ... (იცინის)
მელა – შეიძლება ტყეში ხანძარი გაჩნდესო, მერეო ამ დიდი ხანძრის შემდეგ მგელი და ცხვარი ერთად მოძოვსო.
მგელი – ვინა თქვა ეგა?
მელა – ჩვენთან კრებაზე...
მგელი – ხო გითხარი, ნუ დადიხარ მაგ კრებებზე
(შემორბის ბაჭია, მგელი სიგარეტს მალავს)
ბაჭია – წითელქუდა არ გინახავთ?
მგელი – მელა – არა არ ვიცნობ, არ მინახავს... ვინ არის წითელქუდა?...
(აპირებენ ბაჭიას დაჭერას, ბაჭია გარბის)
მელა – ბაჭია იყო...
მგელი – ჰო, ბაჭია იყო...
მელა – ესე იგი?...
მგელი – ესე იგი...
მელა – ესე იგი წითელქუდა მარტოა ტყეში...
მგელი – საწყალი... ჰო!...
მელა – ახლა რა უნდა ვქნათ?
მგელი – რა უნდა ვქნათ... რა უნდა ვქნათ...
მელა – რა უნდა ვქნათ?
მგელი – (შეუღრენს) ჰო თქვი რა უნდა ვქნათ?
მელა – მახე უნდა დავუგოთ.
მგელი – მახე უნდა დავუგოთ?... როგორ?
მელა – ბეწვის ხიდი გავაბათ... წითელქუდა შევა ხიდზე და...
(აგებენ ბეწვის ხიდს და იმალებიან. შემოდის წითელქუდა)
წითელქუდა – ბაჭიაა!... სადა ხარ?... ბაჭიააა!... ვაი ბეწვის ხიდი, მეშინია, აქ როგორ უნდა გადავიდე?... არა უნდა გადავიდე, ბებია მელოდება... (შედის ხიდზე. აქეთ მგელი დახვდება, იქით მელია)
მგელი – მოდი ჩემთან, მოდი...
მელა – ჩემი ოქრო ჩემთან...
წითელქუდა – ჩიტუნებო მიშველეეთ!...
მგელი და მელა – ჩიტუნებო უშველეეთ!... (დასცინიან) მოფრინდებიან ჩიტები, აიტაცებენ წითელქუდას და გაიტაცებენ. მგელი და მელა დარჩნენ ბეწვის ხიდზე)
მგელი – (ჩაიხედავს ქვევით) ვაი!...
მელა – ქვემოდ არ ჩაიხედო
(ამ დროს უცნაური ფრინველი კივის)
მგელი – ახლა არა... ოღონდაც ახლა არა... (ფრინველი დაასკლინტავს) (გამოჩნდა ბაჭია) ვა ბაჭია, გამარჯობა.
ბაჭია – ააა!... ჩიჩია გინდა არა? მოდი აბა მოდი!...
მგელი – ბაჭია მე და შენ ნათესავები ვართ – ცხოველები.
მელა – სტაფილო არ გინდა?
ბაჭია – არ მინდა. წითელქუდას შეჭმა გინდა არა?!.. (აქანებს ხიდს, მგელი და მელა უფსკრულში ჩაიჩეხებიან, შემორბიან წითელქუდა, ჩიტები და მონადირე)
წითელქუდა – ბაჭიაა! (ჩაეხვევიან ერთმანეთს)
მონადირე – სად არიან?
ბაჭია – აი!... (ანისნებს გადაჩეხილ მგელზე და მელაზე.)
მონადირე – ვინ მოახერხა ეს?
ბაჭია – მე!.. (ბაჭია ცეკვით ყვება როგორ მოახერხა ეს, ზეიმობენ მონადირე ეთხოვება მეგობრებს და გადის. ამ დროს შემოდიან გიფსებში ჩასმული მგელი და მელა. ჩიტები მონადირეს მოაბრუნებენ. მონადირე თოფს უმიზნებს მგელს და მელას)
მგელი – ვერ მესვრი...
მონადირე – გესვრი!...
მგელი – ვერ მესვრი...
მონადირე – გესვრი!...
მგელი – აბა მესროლე...
მონადირე – (ვერ ესვრის) რატომ ვერ გესროლე?
მგელი – იმიტომ, რომ ახლა შესვენება–ანტრაქტია
მონადირე – რა დროს შესვენება იყო, არა უშავს 15 წუთში დამთავრდება შესვენება – წადი დაისვენე
მგელი – ვერ მივდივარ...
მონადირე – კარგი 15 წუთში მოვალ და გაგისწორდები შევისვენოთ... ბავშვებო შეისვენეთ და 15 წუთში აქ გელოდებით.

                                                                                        ფ ა რ დ ა








                                                           II  მოქმედება

(იხსნება ფარდა. სცენაზე დგანან მგელი, მელა, ჩიტები, ბაჭია და წითელქუდა. ჩიტები დააპირებენ მონადირის დაძახებას, მაგრამ  ბაჭიამ შეაჩერა, მიდის მგელთან და მელასთან, უღიტინებს, მხარზე ხელს გადახვევს, ყურებით უღიტინებს ცხვირში ხან მელას, ხან მგელს, მგელი და მელა ცხვირს აცემინებენ, გიფსები დასცვივათ და გამოედევნებიან წითელქუდას და მის მეგობრებს. უცებ მოტრიალდებიან და თვითონ არიან დევნილები, მონადირე მოსდევს, გასაქცევი მოუჭრეს და მგელი და მელა დანებდნენ. მონადირემ დაუმიზნა)
მელა - ბოლო სურვილი ხომ უნდა შგვისრულოთ?
მონადირე - ბოლო სურვილი? გეკუთვნით... აბა, რას ისურვებთ? რა გინდათ?
მგელი - გამიშვით რა?!
მონადირე - არა... მაგას ვერ შეგისრულებთ.
მგელი - თოფი მასროლინე...
მონადირე - არა, მე გინდა მესროლო?
მგელი - მაშინ სიგარეტი მოგვაწევინეთ...
მელა - (მგელს, ჩუმად) რა სიგარეტი... დამაცადე (მონადირეს) ნიძლავი მინდა დავდო   თქვენთან, თქვენ ხომ კარგი მსროლელი ხართ?
მონადირე -დიახ!
მელა - ოც ნაბიჯში მოახვედრებთ მგელს?
მონადირე - რა თქმა უნდა..
მელა - დავნაძლევდეთ, მე ვამბობ - ვერ მოარტყამთ
მონადირე - დავნაძლევდეთ.
მელა - აქ დადექით („მეგობრებს“) თქვენ იყავით მსაჯები, თან დაითვალეთ (მონადირე ემზადება, მგელი და მელა მიდიან, „მეგობრები“ - ითვლიან)
მეგობრები - 1,2 ,3, 4, 5, 6, 7, 8, 9, 19..
მონადირე - ეი, ვერ გხედავთ!... სად ხართ? როგორ გესროლოთ? (ისმის მგლის და მელას სიცილი, მონადირე დაედევნება, იწყება დევნა, შემოდის ერთ მხრივ მონადირე, მეორე მხრიდან მგელი, ერთმანეთს ვერ ხედავენ, მელა გამოჩნდა ტორეროს კოსტუმი, მიაწოდა მგელს. მონადირე უცებ მოტრიალდა და დაინახა - ესპანელი წყვილი, ცეკვავს ფლამინგოს, მონადირე აღტაცებულია ცქმუტავს, ჩაერთო ცეკვაში, თოფი მიაწოდა მელას და თავდავიწყებით ცეკვავს, მელამ თოფი მგელს მიაწოდა, მონადირემ დაინახა მისკენ დამიზნებული თოფი და ხელები ასწია. მგელმა გამოჰკრა ჩახმახს და „ჩხაკ“ - არ გავარდა, დაუმიზნა ისევ საკუთარ ფეხს და გავარდა)
მგელი - ააააააააააა!
(ახლა მონადირე უმიზნებს, „ჩხაკ“ ... „ჩხაკ“..ჩხაკ“... არ ვარდება თოფი, მოტრიალდა თოფი და ჩახედა ლულაში, აი , ამ დროს გავარდა თოფი)
მონადირე- აააა!... (ცვხირზე ხელმოჭრილი მონადირე მისდევს მგელსა და მელას)
(ბაჭია და წითელქუდა მხიარულად თამაშ-თამაშით მიდიან ბებიას სახლისაკენ, გამოვიდა მგელი, ყნოსავს, შემოდის მელა)
მგელი - აი, აქ წითელქუდამ და ბაჭიამ გაიარა, ოღონდ აქედან იქით მიდიოდნენ თუ იქიდან აქეთ ამას ვერ ვხვდები...
მელა - არა უშავს, მე მოვიფიქრე რა უნდა ვქნათ
მგელი - რა უნდა ვქნათ?...
მელა - წითელქუდას აქ ტყეში შეჭმა არ შეიძლება, ჩიტები მთელ ტყეს მოსდებენ ამ ამბავს, ამიტომ ასე უნდა მოვიქცეთ, მომეცი მარჯვენა თათი (წამოაცმევს სახელურს) ახლა მარცხენა... (დაახურავს პარიკს, ჩააცმევს შორტებს) შენა ხარ ძაღლი!
მგელი - რა ვარ?
მელა - ძაღლი!
მგელი - არა, არა, მგელი ვარ, მგელი...
მელა - ძაღლი ხარ, ასეა საჭირო, აბა ადგილზე! (მგელი ოთხზე დადგა, მელამ პირში ძვალი ჩაუდო) აბა, შენ იცი, ახლა აქ წითელქუდა გამოივლის, შეაცოდე თავი, როგორმე გაიგე სად ცხოვრობს ბებია და იქ ჩაუსაფრდეთ!
მგელი - ვა, შენ რა ჭკვიანი ხარ!
(მოდიან წითელქუდა და ბაჭია, დაინახავენ ძაღლს, რომელიც ტირის)
წითელქუდა - ცუგა რა გატირებს?
მგელი - პატრონს დავეკარგე
ბაჭია - დიდი ხანია?
მგელი - სამი თვეა...
წითელქუდა - გშია?
მგელი - მშია... მშია...
წითელქუდა - ალუბლის ღვეზელი გინდა?
მგელი - არა, არა!... არ მინდა
წითელქუდა - არა, უნდა ჭამო
მგელი - არ მინდა, ბებიაშემა მაჭამა..
წითელქუდა - ბებიაჩემმა?
მგელი - ხო, ბებიაშენმა, იქ ცხოვრობს, აი, იქ..
წითელქუდა - აი, იქ წისქვილს ხედავ? აი, იქ ხიდზე გადახვალ მარჯვნივ ბებერი არყის ხე დგას და იქ ცხოვრობს.
მგელი - ხო, აი იქ წისქვილთან ხიდს გადახვალ. მარჯვნივ ბებერი არყის ხესთან ცხოვრობს შენი ბებია.
წიტელქუდა - მართლა?
ბაჭია - იცოდი?
მგელი - ვიცოდი. ბებია ცუდათაა... კვდება...
წითელქუდა - ვაი (გარბის)
მგელი - მოიცა! სად გარბიხარ, ბებიაშენმა დამაბარა - თუ სადმე ჩემი შვილიშვილი წითელქუდა შეგხვდეს, უთხარი ყვავილების დიდი თაიგული მომიტანოსო...
(წითელქუდა და ბაჭია გარბიან ყვავილების დასაკრეფად. შემოდის მელა)
მელა - აბა როგორ არის საქმე ჩემო მგელი!...
მგელი - არა, მე ძაღლი ვარ, ძაღლი
მელა - არა, შენ მგელი ხარ, მგელი (გახადა შორტები და პარიკი)
მგელი - მგელი ვარ, მგელი.
მელა - გაიგე სად ცხოვრობს ბებია?
მგელი - ბებია ცხოვრობს აი იქ! (გადიან)
(ბებიას სახლი. შემოდის ბებია)
ბებია - გამარჯობა, მე წითელქუდას ბებია ვარ, გავცივდი სიცხე მაქვს, 37 და 2 ხაზი, 2 კი არა ხაზნახევარი. მოდი ახლა და ლოგინში ჩაწექი. ყელი შევიხვიე ლოგინში კი არას გზით ჩავწვები, ყველგან ვიყავი - წყალი მოვიტანე, სოკო დავკრიფე, მტვერი მოვწმინდე, ჩაი ავადუღე, სიმღერაც კი შემოვძახე, მშვენიერი ამინდია, მზე ჩახჩახებს და მე ვმღერი. აი, ამას წითელქუდას არ ვეტყვი, მაშინვე შემომიტევს - „აბა როგორ შეიძლება, ყელი გტკივა და მღერი? ალბათ საცაა მოვა, ჩემი ქალიშვილი დამპირდა ალუბლის ღვეზელს გამოგიგზავნიო. ამაზე კი უარს არ ვიტყვი. ნამცხვრებს გეახლებით, შვილიშვლითან ერთად გავისეირნებთ და სირბილშიც გავეჯიბრები, მარჯვე გოგონაა, სულ მე მგავს. მერე ვამღერებ - აი ეს სიმღერა უყვარს - (ცალი თითით უკრავს მელოდიას) ღმერთო ჩემო რას უსმენენ ბავშვები. მუსიკა ეს არის ( და იწყებს დაკვვრას, მგელი და მელა, რომლებიც ამ ხნის განმავლობაში უთვალთვალებენ ბებიას, ჩაერთვებიან დაკვრაში და ექვს ხელში უკრავენ „ბუგი-ბუგის“ დაამთავრეს დაკვრა, ბებო კმაყოფილია)
ბებია - თქვენ ვინ ბრძანდებით?
მგელი - მე წითელქუდას მეგობარი ვარ.
ბებია - მეგობარი? როდის გაიცანით ერთმანეთი?
მგელი - შარშან
ბებია - რაღაც არ მაგონდებით (ამ დროს მგელი ეცემა ბებიას და უნდა გადაყლაპოს, მაგრამ ბებო მდგრად დაუხვდება, თუმცა მალე დაიღალა და...) ცუდათ ვარ...
მგელი - ცუდათ ხარ ბებო?
ბებია - დიახ (მგელი ეცა და გადაყლაპა, შემდეგ ჩაიცვა ბებიას ხალათი ჩაწვა ბებიას ლოგინში და ელოდება წითელქუდას. მოდის წითელქუდა და ბაჭია. მელა ბაჭიას თავში ჩასცხებს და გათიშავს, წითელქუდამ ეს ვერ შეამჩნია)
წითელქუდა - ბებია, ალუბლის ღვეზელი მოგიტანე... ავადა ხარ ბებო (ეფერება, კოცნის, მგელს გული აუჩუყდა) ბებია, ბებია რატომ გაქვს ასეთი დიდი თვალები?
მგელი - იმიტომ, რომ კარგად დაგინახო.
წითელქუდა -   ბებია, რატომ გაქვს ასეთი დიდი ყურები?
მგელი - იმიტომ, რომ კარგად მოგისმინო.
წითელქუდა - ბებია, რატომ გაქვს ასეთი დიდი პირი?
მგელი - იმიტომ, რომ კარგად გადაგყლაპო (მგელმა გადაყლაპა წითელქუდა და მელასთან ერთად გაიქცა. ბაჭია გონს მოვიდა და  ყვირილი მორთო)
ბაჭია - გვიშველეთ! გვიშველეთ! (მოვარდნენ ჩიტები, წითელქუდას დედა, მონადირე)
მონადირე - რა მოხდა?
ბაჭია - მგელმა წითელქუდა გადაყლაპა!...
მონადირე - ჩუმად აქეთ მოდიან, ჩავუსაფრდეთ. (წითელქუდას მეგობრები ჩასაფრდებიან, შემოდიან კმაყოფილი მუცელგაბერილი მგელი და უკმაყოფილო მელა)
მელა - გემრიელი იყო.
მგელი - ძალიან!
მელა - მე რატომ არ მაჭამე.
მგელი - შენ გაჭმევ ბაჭიას, მერე...
(შემოვარდა წითელქუდას დედა)
დედა - სად არის ჩემი შვილი!...
მელა - (მგელს) სად არის ამის შვილი!... მე არაფერ შუაში არა ვარ, ამან გადაყლაპა 
(ყველანი შემოდიან ალყას არტყამენ მგელს)
მგელი - არ მინდოდა, არ მინდოდა.
მონადირე - მაკრატელი!
მგელი - არა... მეტკინება!...
(მგელს მუცელს გაუჭრიან და წითელქუდას და ბებიას ამოიყვანენ, საერთო ზეიმია, ყვყელანი ცეკვავენ. ღამდება. ჩიტები ბუდეებს დაუბრუნდნენ)
I ჩიტი - აქა ვარ დედიკო, ხომ არ შეგეშინდა ჩემო ლამაზო გოგო.
II ჩიტი - მოვედი დედიკო, არ იტირო, ჩემო ვაჟკაცო ყველაფერი კარგად დამთავრდა, წითელქუდა გადარჩა...

